Haaie klop WP ná slag in eerste skrum geslaan wordDie Haaie het Saterdag op Nuweland tot aanstaande Saterdag se Curriebeker-eindstryd teen die Bulle op Loftus Versfeld deurgedring toe hulle die grondslag van ŉ oorwinning van 19-9 oor die Westelike Provinsie in die eerste skrum gelê het. Draai die horlosie terug na Loftus Versfeld toe Noord-Transvaal ŉ oorwinning van 27-12 oor Vrystaat in die Curriebeker-eindstryd behaal het. Noord-Transvaal se Naas Botha het afgeskop, maar die bal regstreeks tot in die pawiljoen laat trek. Hoekom? Want Noord-Transvaal wóú skrum. Hulle het in daardie eerste skrum die Vrystaters vernietig, met die haker Wouter Hugo wat sy kop uitgetrek het toe sy voorspelers in trurat was. Saterdag het die Haaie se losskakel, Curwin Bosch, die bal skaars ŉ paar maar meter ver laat grondvat. Hoekom? Sodat die Haaie ŉ skrum kon afdwing, waar Thomas du Toit die WP-loskopstut Ali Vermaak op sy knieë gedwing het. Sonder Steven Kitshoff, wat weens Covid-19 nie kon speel nie, wou die Haaie wys dat die WP papiertiere is. Die sielkundige slag was geslaan en Bosch was in die kol met die strafdoel. Maar ai, waar was die opwinding van 1977, want Saterdag se Nuwelandse afskeid was maar asvaal. Net een drie, byna 30 strafskoppe en hanteerfoute by die dosyne. Ja, uitspeelwedstryde is nie altyd mooi nie, want afrigters hou daarvan om te sê “ons het lelik gewen”. Die verskil was dat Bosch met drie monster-strafdoele die Haaie laat voorloop het en nooit het hulle die voortou prysgegee nie. Die WP wou eerder drieë druk, want in die eerste helfte het hulle vyf opeenvolgende kanse om pale toe te mik van die hand gewys. Hulle wou rolmaal, maar niks het uitgewerk nie. Toe Tim Swiel eers later pale toe begin aanlê het, was dit te laat. Waar was die leierskap, Siya? Kan die Haaie die Bulle klop? Die Bulle sal die kluts om die een of ander rede moet kwytraak, maar onder Jake White gaan dit nie maklik gebeur nie. Puntemakers: Haaie 19 (9): Drie: JJ van der Mescht. Doelskop: Curwin Bosch. Strafdoele: Bosch (4). Westelike Provinsie 9 (0): Strafdoele: Tim Swiel (3).